32004R0444
L 072/54
JURNALUL OFÍCIAL AL UNIUNII EUROPENE
REGULAMENTUL (CE) NR. 444/2004 AL COMISIEI
din 10 martie 2004
de modificare a Regulamentului (CE) nr. 1535/2003 de stabilire a normelor de aplicare a Regulamentului (CE) nr. 2201/96 al Consiliului în ceea ce privește sistemul de ajutor în sectorul produselor prelucrate pe bază de fructe și legume
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2201/96 al Consiliului din 28 octombrie 1996 privind organizarea comună a piețelor în sectorul produselor prelucrate pe bază de fructe și legume (1), în special articolul 6, articolul 25 și articolul 27 alineatul (1),
întrucât:
(1)
De la publicarea Regulamentului (CE) nr. 1535/2003 al Comisiei (2), anumite posibilități de îmbunătățire a dispozițiilor privind gestionarea contractelor între producători și întreprinderile de prelucrare au fost identificate de către statele membre și Comisie.
(2)
Controalele trebuie să fie mai operaționale, în special în ceea ce privește controalele care trebuie efectuate pentru a verifica randamentul materiei prime prelucrate în produsul finit obținut.
(3)
Este necesar să se armonizeze condițiile referitoare la ratele dobânzii pentru reducerea ajutorului, în caz de divergență între ajutorul cerut și suma datorată, cu dispozițiile articolului 49 alineatul (3) din Regulamentul (CE) nr. 2419/2001 al Comisiei din 11 decembrie 2001 privind normele de aplicare a unui sistem integrat de gestionare și control referitor la anumite sisteme de ajutoare comunitare stabilite de Regulamentul (CEE) nr. 3508/92 al Consiliului (3).
(4)
Pentru a garanta buna funcționare a sistemului, este necesar să se asigure desfacerea producției producătorilor care participă la sistem, în cazul în care întreprinderea de prelucrare nu mai este în măsură să-și îndeplinească obligațiile stabilite prin contract.
(5)
Este necesar să se îmbunătățească procedurile de notificare în cazul prelucrărilor într-un alt stat membru, astfel încât să fie făcute mai flexibile și adaptate la împrejurările speciale, fără a compromite în nici un caz nevoile de control.
(6)
Pentru a respecta principiul de proporționalitate, este necesar să se clarifice dispozițiile privind sancțiunile care trebuie aplicate întreprinderilor de prelucrare care nu plătesc prețul contractual producătorilor de materie primă.
(7)
Regulamentul (CE) nr. 1535/2003 trebuie, prin urmare, modificat în consecință.
(8)
Pentru a respecta încrederea legitimă a agenților respectivi, prezentul regulament trebuie să fie aplicabil începând cu anul de comercializare 2004-2005.
(9)
Cu toate acestea, deoarece contractele între producătorii și întreprinderile de prelucrare a tomatelor pentru anul de comercializare 2004-2005 au fost deja semnate, este necesar să se amâne aplicarea anumitor dispoziții privind contractele, în ceea ce privește tomatele, până la anul de comercializare 2005-2006.
(10)
Măsurile prevăzute de prezentul regulament sunt în conformitate cu avizul Comitetului de gestionare a produselor prelucrate pe bază de fructe și legume,
ADOPTĂ PREZENTUL REGULAMENT:
Articolul 1
Regulamentul (CE) nr. 1535/2003 se modifică după cum urmează:
1.
Articolul 7 se modifică după cum urmează:
(a)
alineatul (1) se înlocuiește cu următorul text:
„(1) Contractele cuprind în special:
(a)
denumirea și adresa organizației de producători semnatară;
(b)
denumirea și adresa întreprinderii de prelucrare;
(c)
cantitatea de materii prime care trebuie livrată în vederea prelucrării lor;
(d)
perioada acoperită și calendarul provizoriu al livrărilor către întreprinderile de prelucrare;
(e)
angajamentul luat de întreprinderile de prelucrare de a prelucra cantitățile livrate în cadrul contractului respectiv;
(f)
prețul care trebuie plătit organizației de producători pentru materiile prime, care se modifică eventual în funcție de soi și/sau calitate și/sau perioada de livrare, și care va fi obligatoriu plătit prin virament bancar sau poștal;
(g)
despăgubirile prevăzute în caz de nerespectare, de către una sau alta din cele două părți contractante, a obligațiilor contractuale, în special în ceea ce privește plata în totalitate a prețului specificat în contract, respectarea termenelor de plată și obligația de a livra și de a recepționa cantitățile convenite în contract.
Contractul indică, de asemenea, stadiul livrării căreia i se aplică prețul prevăzut la litera (f), precum și condițiile de plată. Termenul de plată nu poate depăși două luni de la sfârșitul lunii de livrare a fiecărui lot.”;
(b)
la alineatul (2), cuvintele „prețul prevăzut la alineatul (1) litera (e) din prezentul articol” se înlocuiesc cu „prețul prevăzut la alineatul (1) primul paragraf litera (f) din prezentul articol”.
2.
La articolul 9, alineatul (3) se înlocuiește cu următorul text:
„(3) Prețul cantității suplimentare stabilite prin clauza adițională poate fi diferit de prețul prevăzut la articolul 7 alineatul (1) primul paragraf litera (f).”
3.
La articolul 11, alineatul (4) se înlocuiește cu următorul text:
„(4) Statele membre pot, în împrejurări excepționale temeinic justificate, să accepte ca autorităților competente să le parvină contractele sau clauzele adiționale după termenul prevăzut la alineatul (3), cu condiția ca această transmitere tardivă să nu compromită posibilitățile de control.
Pentru clauzele adiționale la contractele privind tomatele, statele membre pot să autorizeze, din motive temeinic justificate, un termen mai scurt decât cel de cinci zile prevăzut la alineatul (3), cu condiția ca aceasta să nu compromită controlul efectiv al sistemului de ajutor pentru producție.”
4.
La articolul 21 alineatul (2), primul paragraf se înlocuiește cu următorul text:
„(2) Pe baza unei analize a riscurilor, făcută de statul membru în care are loc prelucrarea sau de statul membru în care organizația de producători își are sediul social și care se referă la organizațiile de producători și întreprinderile de prelucrare în cauză, statele membre pot, în ceea ce le privește, să decidă scutirea anumitor organizații de producători de obligațiile prevăzute la alineatul (1).”
5.
La articolul 31 alineatul (2), litera (b) se înlocuiește cu următorul text:
„(b)
controale fizice și/sau contabile pentru cel puțin 5 % din produsele finite, pentru a verifica randamentul materiei prime prelucrate în produs finit obținut, în cadrul contractului și în afara contractului;”.
6.
La articolul 33, alineatul (1) se înlocuiește cu următorul text:
„(1) În cazul în care se constată că, pentru un anumit produs, ajutorul cerut pentru un an de comercializare este mai mare decât cuantumul cuvenit, acesta din urmă se va reduce, cu excepția cazului în care diferența este rezultatul unei erori evidente. Această reducere este egală cu cuantumul diferenței constatate. În cazul în care ajutorul a fost deja plătit, beneficiarul rambursează dublul diferenței, majorat cu o dobândă calculată în conformitate cu articolul 35a alineatul (2).”
7.
Se inserează următorul articol 33a:
„Articolul 33a
Anularea unui contract din cauza neîndeplinirii obligațiilor celeilalte părți
În cazul în care una din părțile la contractele prevăzute la articolele 3 și 6a din Regulamentul (CE) nr. 2201/96 nu este în măsură să-și îndeplinească obligațiile contractuale din vina celeilalte părți, partea respectivă poate obține de la autoritățile competente ale statului membru în cauză, în acord cu legislația națională, autorizația de a rezilia aceste contracte sau de a le transfera, ca atare, unei alte întreprinderi de prelucrare autorizate, în cazul organizațiilor de producători, sau unei alte organizații de producători, în cazul întreprinderilor de prelucrare.”
8.
Articolul 35 se modifică după cum urmează:
(a)
la alineatul (1), primul paragraf se înlocuiește cu următorul text:
„(1) Cu excepția cazurilor de forță majoră, în cazul în care se constată că nu întreaga cantitate de tomate, de piersici sau de pere admisă pentru prelucrare în cadrul contractelor a fost prelucrată într-unul din produsele prevăzute la articolul 6a alineatul (1) și în anexa I la Regulamentul (CE) nr. 2201/96, întreprinderea de prelucrare va achita autorităților competente o sumă egală cu dublul cuantumului unitar al ajutorului, înmulțită cu cantitatea de materie primă neprelucrată respectivă majorată cu o dobânda calculată în conformitate cu articolul 35a alineatul (2).”;
(b)
alineatul (2) se înlocuiește cu următorul text:
„(2) Statele membre prevăd excluderea întreprinderii de prelucrare de la sistemul de ajutor prevăzut de Regulamentul (CE) nr. 2201/96, în cazul în care:
(a)
organizația de producători face declarații false, cu participarea acestei întreprinderi de prelucrare;
(b)
întreprinderea de prelucrare nu plătește, în mod repetat, prețul prevăzut la articolul 7 alineatul (1) primul paragraf litera (f) din prezentul regulament;
(c)
întreprinderea de prelucrare nu respectă, în mod repetat, termenul de plată prevăzut la articolul 7 alineatul (1) paragraful al doilea din prezentul regulament;
(d)
întreprinderea de prelucrare nu achită penalitățile prevăzute la alineatul (1) din prezentul articol;
(e)
întreprinderea de prelucrare nu îndeplinește obligațiile prevăzute la articolul 30 alineatele (1), (2,) (3), (4) sau (5) din prezentul regulament.
Perioada în care prelucrătorul este exclus de la sistemul de ajutor nu este mai mică decât un an de comercializare și este stabilită de statele membre în raport cu gravitatea faptelor.”;
(c)
alineatul (3) se elimină.
9.
Se inserează următorul articol 35a:
„Articolul 35a
Plata sumei recuperate
(1) Sumele recuperate, precum și dobânzile datorate în conformitate cu prezentul capitol sunt vărsate agenției plătitoare competente și scăzute din cheltuielile finanțate de Fondul European de Orientare și Garantare Agricolă.
(2) Rata dobânzii aplicabile este calculată în conformitate cu dispozițiile prevăzute de legislația națională și nu este mai mică decât rata dobânzii aplicabile în general la recuperare în cadrul dispozițiilor naționale.”
10.
Articolul 39 se modifică după cum urmează:
(a)
la alineatul (2), literele (c) și (d) se înlocuiesc cu următorul text:
„(c)
cantitatea de materie primă care a servit la fabricarea fiecăruia dintre produsele menționate la litera (b);
(d)
cantitatea de produse prevăzute la litera (b) în stoc la sfârșitul anului de comercializare precedent pentru produsele pe bază de tomate, de piersici sau de pere, defalcată pe produse vândute și pe produse nevândute, în cazul tomatelor;”;
(b)
alineatul (3) se înlocuiește cu următorul text:
„(3) Până la 30 septembrie, fiecare stat membru notifică la Comisie un raport asupra bilanțului controalelor efectuate în anul de comercializare precedent, precizând numărul de controale și rezultatele defalcate pe categorii de constatări.”;
(c)
se adaugă următorul alineat (5):
„(5) Statele membre adoptă dispozițiile necesare pentru a se asigura că toate datele conținute în notificările și rapoartele adresate Comisiei și prevăzute la alineatele (1)-(4) sunt corecte, complete și definitive și au fost corect verificate de către autoritățile competente înainte de a fi comunicate Comisiei.”
11.
La articolul 41, paragraful al doilea se înlocuiește cu următorul text:
„Trimiterile la regulamentul abrogat se înțeleg ca trimiteri la prezentul regulament și se citesc în conformitate cu tabelul de corespondență din anexă.”
12.
Textul din anexa la prezentul regulament se adaugă ca anexă la Regulamentul (CE) nr. 1535/2003.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică începând cu anul de comercializare 2004-2005. Cu toate acestea, articolul 1 alineatul (1) litera (a) se aplică începând cu anul de comercializare 2005-2006 în ceea ce privește tomatele.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 martie 2004.